### 10.    Beslutning om kriterier for godkendelse af private daginstitutioner

**Åbent**

Sagsnr.: 326-2007-48483       J.nr.: 28.03.04           Dokumentnr.:
326-2020-229671

**Sagstype**

Beslutning.

**Resume og sagens baggrund**

Kriterierne for godkendelse af private daginstitutioner er
blevet opdaterede, så de afspejler ny lovgivning på området og nye politiske
beslutninger i Kalundborg Kommune.

**Indstillinger**

Direktøren indstiller, at Kalundborg Kommunes kriterier for
godkendelse af private daginstitutioner godkendes og træder i kraft pr. 1.
oktober 2020.

**Behandling**

Børn- og Familieudvalget, Økonomiudvalget og
Kommunalbestyrelsen.

**Sagsfremstilling**

Dagtilbudsloven gør det muligt for organisationer, forældre,
virksomheder og andre interesserede at oprette private daginstitutioner.
Kalundborg Kommune skal sikre, at de private daginstitutioner lever op til
kravene i lovgivningen og de krav, der stilles til kommunale og selvejende
daginstitutioner i kommunen. I den forbindelse skal der opstilles kriterier
for, hvornår en privat daginstitution kan godkendes. Disse kriterier er blevet
opdaterede i henhold til ny lovgivning på området og nye politiske beslutninger
i Kalundborg Kommune.

Ændringerne omfatter en generel sproglig opdatering, samt
følgende indholdsmæssige ændringer:

|  |  |  |
| --- | --- | --- |
| *Afsnit* | *Overskrift* | *Ændring* |
| 2.1 | Ansøgning | Det er blevet tilføjet, at ansøgninger om godkendelse af en privatinstitution kan sendes til kommunen på mail. |
| 2.2 | Bygninger, lokaler og indretning | Det er blevet tilføjet, at privatinstitutioner skal leve op til kravene i Kalundborg Kommunes *Retningslinjer for sundhed og sikkerhed i dagtilbud.* |
| 2.4 og 7.2 | Vedtægter og udmeldelse | Det er blevet tilføjet, at privatinstitutionens vedtægter skal indeholde retningslinjer om udmeldelse af børn. |
| 3.2 | Pædagogiske læreplaner | Et uddrag fra dagtilbudsloven vedr. pædagogiske læreplaner er blevet slettet, og der henvises i stedet til de relevante paragraffer. |
| 3.3 | Sprogvurdering og sprogstimulering | Afsnittet er blevet opdateret, så det afspejler Kommunalbestyrelsens beslutning fra marts 2020 om, at der fremover kun sprogvurderes ved behov. |
| 3.4 | Bankgaranti | Afsnittet er blevet opdateret, da en lovændring betyder, at kommunen fremover kun kan stille krav om en bankgaranti svarende til 1 ½ måneds netto driftsudgifter af en tilsvarende kommunal institution (tidligere 3 måneder). Desuden er det blevet tilføjet, at privatinstitutionen skal stille ekstra bankgaranti, hvis de godkendes til flere pladser end ved oprettelse. |
| 4.1 | Tilskud | Afsnittene om tilskud er blevet omskrevet til ét afsnit, så det er mere gennemskueligt. Samtidig er de konkrete tilskudsbeløb blevet slettet, da taksterne ændrer sig hvert år. I stedet henvises til kommunens hjemmeside. |
| 4.4 | Søskendetilskud | Det er blevet slettet, at forældrene skal give pladsanvisningen besked om søskende i andre institutioner. Dette er unødvendigt, da pladsanvisningen automatisk får disse oplysninger. |
| 9.1 og 9.3 | Personalenormering og personalets uddannelsesniveau | Afsnittene er blevet ændret, så der ikke længere står, at personalenormeringen og uddannelsesniveauet skal være det samme som i de kommunale institutioner. I stedet står der, at personalenormeringen og uddannelsesniveauet skal være tilstrækkeligt til at løfte den pædagogiske opgave, så institutionen lever op til formålet for dagtilbud. Dette hænger sammen med, at der ikke i kommunale institutioner er en fast normering eller andel af uddannet personale, hvilket har gjort det meget vanskeligt at vurdere, om privatinstitutionen levede op til kravene i godkendelseskriterierne. |
| 10 | Tilsyn og kontrol | Det er blevet slettet, at børnemiljøvurderingen skal være tilgængelig for kommunens tilsynsførende, da denne i dag er en del af den pædagogiske læreplan. |

**Økonomiske konsekvenser**

Ingen.

**Børn- og Familieudvalgets møde
den 2. september 2020:**

Anbefales.

**Økonomiudvalgets møde den 9.
september 2020:**

Anbefales.

**Bilag**

|  |  |
| --- | --- |
| Nye - Kriterier for godkendelse af privatinstitutioner (opdateret aug. 2020) | 326-2020-255922 |
| Gamle - Godkendte kriterier for oprettelse af privatinstitutioner (rev. jan. 2017) | 326-2017-7639 |